Dette betyr SAS-krisen for deg: SAS hevder servicenivået blir det samme
At kuttene i SAS har store konsekvenser for de ansatte er det ingen tvil om, men hva betyr det for deg som kunde? Her er svarene fra analytikere,forskere og flyselskapet selv. - Innsparingene berører ikke passasjerene. Dette går mer på strukturelle ting. Det gjøres store grep med pensjoner, lønnsvilkår, og en sentralisering som fører til at doble og triple funksjoner tas bort. Summen av alt dette fører til at SAS får betydelig lavere kostnader og effektiviteten øker, sier informasjonssjef Knut-Morten Johansen i SAS. Han hevder at servicenivået i SAS fortsatt vil være av god kvalitet, selv om det kan komme til å skje forandringer.- Nye serviceprodukter vil utvikles løpende. SAS kommer fortsatt til å svare på telefonen, servere frokost og ha setereservasjon inkludert. Dette setter våre passasjerer enormt pris på. Men det er ikke slik at servicekonseptene er hugget i stein til evig tid. Nå skal planen som ble lagt fram mandag morgen få sin tilslutning og gjennomføres, og da vil det skje mye spennende fremover, sier Johansen. Professor i markedsføring ved Handelshøyskolen BI, Tor W. Andreassen, tror at endringene kan komme innen selvbetjeningsteknologi: - Nå prøver SAS både å komme ned på samme kostnadsnivå som Norwegian og Ryanair, samtidig som de vil være mer attraktive enn lavprisselskapene.Det kan de gjøre det på ulike måter, sier han, og lister opp: * For flyginger i Norge er avstandene så korte at det meste handler om effektivitet: Om det å komme seg gjennom sikkerhetskontrollen og til flyet hurtigst mulig, og ut av flyet og til møtet så raskt som mulig etter landing. Fast track er et godt svar på dette, og noe mange vil være villige til å betale litt ekstra for. * For flyginger i Europa vil komfort om bord spille en større rolle. Muligheter for arbeidsplass/plass til PC vil også være viktig. På returen vil tilgang til lounge være kjærkomment om møtet sluttet tidligere enn planlagt. * For begge grupper vil punktlighet og hyppige direkte flyginger fra a til b være sentralt. Alt for å ha en mest mulig effektiv reisetid.
Flyselskapet kommer fortsatt til å svare på telefonen, servere frokost og ha setereservasjon inkludert, ifølge SAS selv.